Fred. Terkelsen

**Christian Fredrik Terkelsen** (1887–1946) var en norsk billedkunstner født og bosatt i Arendal. Han arbeidet med oljemalerier, kull- og blyanttegninger. Terkelsen var en heimstadmaler som anvendte hjemstedets kulturhistorie som bakgrunnsstoff for kunsten sin. Maleriene hans fra gamle Arendal og omegn, gir et godt inntrykk av hvordan denne delen av landet så ut fra begynnelsen av 1900-tallet og fram til rundt 1940.

Verkene er preget av stemningsfull naturalisme der han med stor detaljrikdom skildret det vakre i det hverdagslige. Dette satte sitt preg på maleriene som er fylt med pasjon for arkitekturens detaljrikdom i gjengivelsen av trehusbebyggelsen, gasslyktene, kanalene og broene. Han dokumenterte på denne måten en kultur og et miljø som ikke lenger er til stede.

## Biografi
Christian Fredrik Terkelsen var født i Arendal i 1887. Selv brukte han bare navnet *Fred. Terkelsen*. Ved omtaler i aviser, var han svært nøye med at navnet Fred. skulle ha et punktum etter seg. Han signerte alltid maleriene sine på denne måten.

Han vokste opp i et typisk arbeiderstrøk på Øvre Tyholmen i Arendal som ett av elleve barn. Da fire av dem døde av sykdom på under en uke, var det en katastrofe som tynget familien så lenge de levde.

Som ung tok han borgerskap som malermester. Han la imidlertid raskt håndverket på hyllen, og reiste til København i 1908 der han gikk på Tegne- og malerskolen i to år. Senere, i 1913, dro han til Oslo og studerte ved Kunstakademiet i Oslo under Christian Krohg. Terkelsen tilhørte det femte kullet studenter ved akademiet.

Da han var 31 år gammel, i 1918, ble han rammet av Spanskesyken. Han overlevde, men ble svært hørselssvekket, noe som kom til å gjøre tilværelsen hans utfordrende for resten av livet. Han giftet seg aldri, levde isolert og viet seg helt til kunsten. Han bodde sammen med den to år eldre søsteren Gunløv (født 1885) helt til han døde i 1946 femtiåtte år gammel.

## Kunst

Terkelsen ble antatt på Statens Kunstutstilling – Høstutstillingen - ved flere anledninger, første gang i 1918 med verket *Sjømand*.

Maleriene hans var populære, med tyngdepunkt i produksjonen fra rundt 1920 til slutten av 1930-årene. I perioden fra 1928 – 1939 hadde han gjennomsnittlig én til to kunstutstillinger i året. Det var enten separatutstillinger med egne verk, eller gruppeutstillinger, ofte sammen med andre Arendalsmalere fra sin samtid som Julius Smith, Ole Aagesen, Solveig Ramnæs og Ingeborg Thygesen. Han deltok også sammen med samtidskunstnere fra andre deler av landet, slik som Otto Johansen og Rigmor Holter.

Terkelsen blir ofte referert til som «bymaleren», og det med rette. Han etterlot seg detaljerte skildringer fra byens pulserende liv, alt fra det yrende livet på Torvet til fiskerne som kom inn i Havnen med dagens fangst. Dette hindret han ikke fra også å interessere seg for øyene og uthavnene utenfor Arendal, motiv han gjerne festet på lerret.

Terkelsen ble en del av bybildet. Han oppsøkte motivene, enten i den lille motorsjekten sin, eller bærende rundt på staffeliet sitt. Han så gjerne skjønnheten og fargespillet i det andre overså. En forfallen bygning, en sliten dør kunne være motiv han skildret. Terkelsen malte for det meste utendørs og i liten grad etter fotografier og postkort – selv om det kunne forekomme. Han hadde sans for skiftende årstider og lys, og var kjent for sin fremtredende fargesans. 

Terkelsen levde i en tid med lange perioder preget av økonomiske kriser, befolkningsnedgang og arbeidsløshet. Likevel finnes ikke sosialpolitiske skildringer av fattigdom eller nød i arbeidene hans. Folkeliv, handel og skipsfart er skildret med det for øyet å gjenskape Arendals maleriske utseende. 

Han hadde mange utstillinger og solgte godt, men måtte holde et høyt produksjonsnivå for å tjene nok til livets opphold. Dette førte til at bildene kunne variere i kvalitet. Han la mest sjel i de bildene som ble bestilt, og de var det mange av. Folk ønsket malerier av boligene sine. Han malte også motiver som var populære og lett omsettelige, som Trefoldighetskirken og kanalene.

I dag er Terkelsens malerier å finne i mange hjem, i private bedrifter og i offentlige institusjoner i Arendal. I forbindelse med byens 300 års jubileum i 2023 arrangerte Bomuldsfabriken Kunsthall en stor separatutstilling med Terkelsens verk som bar tittelen *Arendal – en arkitekturhistorisk vandring*. Samtidig ble boken *Arendalshistorie gjennom kunstnerens blikk* *- Bymaleren Fred. Terkelsen* av Kristin Bae Mysen lansert, og der blir oljemaleriene hans brukt som illustrasjoner til Arendals tre hundreårs historie.  

I 2015 hedret *Kulturuke oss over 60* kunstneren med en betydelig utstilling, og i 1977 arrangerte Aust-Agder museum (KUBEN) en stor minneutstilling med 100 malerier og 20 tegninger av hans verk. Begge utstillingen ble arrangert i tett samarbeid med Arendal Kunstforening, en forening som forøvrig ble dannet i 1931, og der Fred. Terkelsen var en av flere pådrivere som fikk dette i stand.

Terkelsens malerier er i dag i 2025 svært ettertraktet lokalt og etterspørres på sosiale medier. For eierne har de stor verdi da de representerer Arendals røtter og identitet i tillegg til å ha kulturhistorisk verdi. Bildene hans er derfor sjeldent i omløp.

## Historisk kunstvandring med mobilen i hånd

I Arendal sentrum er det mulig å foreta en digital vandring tilbake i tid med Terkelsens malerier som bakteppe. På Turistinformasjonen kan man hente en liten folder med oppgitt QR-kode som leder en til ulike stoppesteder i sentrum, der man via sin mobil ser hvordan Arendal by så ut i gamle dager.

Kunstløypen er utarbeidet av Kulturnettverket i Arendal kommune. Bildene og tekstene bygger i all hovedsak på boken *Arendalshistorie gjennom kunstnerens blikk* *- Bymaleren Fred. Terkelsen* av Kristin Bae Mysen. 

## Referanseliste


## Kilder

* 

## Eksterne lenker
* 
*  Arendal kommunes digitale kunstløype